Răzvan Lucescu a ieşit la atac, după ce a devenit campion cu PAOK. Antrenorul l-a criticat pe arbitrul partidei decisive pentru titlu, cu Aris, mărturisind că acesta a făcut totul pentru ca echipa sa să nu câştige partida.
PAOK a cucerit al patrulea titlu din istorie, după ce a câştigat cu 2-1 duelul crucial cu Aris, duel care a fost live în AntenaPLAY.
Răzvan Lucescu a ieşit la atac, după ce a devenit campion cu PAOK
Răzvan Lucescu s-a plâns de arbitrajul din partida Aris – PAOK, mărturisind că centralul israelian Orel Grinfeld a acordat mult prea uşor cartonaşele, împotriva echipei sale. Tehnicianul român a subliniat prietenia dintre patronul lui Aris şi cel al lui AEK, echipa cu care PAOK s-a luptat pentru titlu.
Lucescu Jr a mai transmis că echipa sa a reuşit să câştige însă titlul pe teren, mărturisind că sezonul care abia s-a încheiat a fost al lui PAOK.
„Catastrofal! Primul galben, în secunda 30. Nici măcar n-a fost fault! Dimpotrivă, a fost faultat al nostru, care s-a dus să dea în minge. Al doilea fault, unul absolut normal, de joc, s-a transformat în al doilea galben.
Intenționat l-a dat afară, a făcut tot ce a putut ca să încurce și să nu câștigăm. Aș spune așa: am fost duși spre acest campionat de către Dumnezeu.
AEK beneficiază de un ajutor imens. Are o forță politică deosebită. Da, patronii lui AEK și Aris sunt prieteni, dar n-aș vrea să comentez și să intru în această polemică. Au fost fotografiați de câteva ori.
Acum, că au avut și alte afaceri, nu știu, se poate întâmpla orice, eu n-am dreptul să comentez. Spun doar ce a apărut în presă. Pentru mine e important că am câștigat pe teren campionatul. Pot spune că AEK are un antrenor extraordinar și un grup de anvergură, dar anul acesta a fost al nostru”, a declarat Răzvan Lucescu, conform digisport.ro.
Ce a răspuns Răzvan Lucescu când a fost întrebat dacă e cel mai bun antrenor român
Răzvan Lucescu a fost întrebat dacă e cel mai bun antrenor român al momentului şi nu a stat pe gânduri. Fostul selecţioner a specificat faptul că nu s-a gândit la aşa ceva, chiar dacă grecii l-au comparat recent cu Jose Mourinho.
„Doamne ferește! Nu m-am gândit la asta. Azi ești cel mai bun, mâine ești cel mai prost dacă pierzi. Cel mai important e să am în sufletul meu liniștea că mi-am făcut treaba bine. Și atunci eu sunt fericit. E singurul lucru care contează.
În primul rând, pentru că PAOK a avut un buget limitat. Apoi, am plecat la începutul sezonului trecut fără nicio speranță, cu o atmosferă negativă. În afară de meciurile de campionat am avut Conference până în sferturi, asta te seacă de toate energiile.
Pe parcursul play-off-ului, am jucat două cu Dinamo Zagreb, două cu Brugge, ne-au întins la maximum. Toate astea au contat”, a spus Lucescu, citat de digisport.ro.